Die Ring | Bo-Karoo
Posted on May 10, 2018 by Leonette Smit
Sedert ons aankoms in Vanwyksvlei in Oktober 2015, beleef ons 'n gevoel van afstand tussen die Kerkrade en die Ring. Ringsgemeentes in hierdie geweste is inderdaad kilometers van mekaar geleë. Dit voel asof ons as pastoriepare elk op 'n eiland moet oorleef. Gemeentes vereenselwig hulle nie met die Ring nie en praat van 'ons' en 'hulle'.
Tot op daardie stadium handhaaf die gemeentes die ou gewoonte van 'n Ringsitting wat elke tweede jaar plaasvind, verteenwoordig deur die leraar en 'n kerkraadslid van elke gemeente. Die vergadering vind streng formeel plaas. Kerkrade doet voort op 'n model wat al eeue oud is.
Binne 'n kort tydperk kry ook Williston, Brandvlei en Vosburg elk 'n nuwe predikant. Die Ring word geseën met nuwe mense met vars idees, baie ervaring en 'n oorvloed entoesiasme. Tydens die eerste byeenkoms van Ringspredikante word 'n besluit geneem om die verhouding tussen Kerkrade en Ringsgemeentes aan te spreek.
Muller en Eureka van Williston, Andrea en Jason van Loxton, met klein Jasmine, Johan en dan Plantjie, wat intussen plek gemaak het vir Jaco van Vosburg. Suzanne-hulle van Carnarvon is nie op die foto nie, geneem voor Rudi en Nicolene se tyd.
'n Voorneme om jaarliks informele Ringsittings te hou, kry gestalte. Al die Ringspredikante stem saam dat daar 'n behoefte aan sosiale interaksie bestaan en besluit om mekaar jaarliks te besoek soos wat gemeenteprogramme dit toelaat. Dit sal ons 'n begrip gee vir mekaar se omstandighede, die gees en manier van elke gemeente se werksaamhede, ons kan by mekaar leer en die gemeentes kan die Ringspredikante leer ken as gewone mense met gewone behoeftes.
Sedertdien vind 'n paar Predikantsbyeenkomste plaas. Twee Ringsittings is reeds gehou in 'n ontspanne en aangename gees. Predikante en Kerkraadslede se genote woon die byeenkomste by.
Al ses gemeentes in die Ring; Brandvlei, Carnarvon, Loxton, Vanwyksvlei, Vosburg asook Williston is reeds in 2018 besoek. Aanvanklik word die leraarspaar besoek om openhartig te gesels oor hulle belewenisse in die gemeente. Daarna word die kerkraad en hulle genote besoek. Rudi, die Ringsvoorsitter fassiliteer die gesprek. Na aanleiding van 1 Tim 3:15 bespreeek die vergadering die betekenis van die woorde: die gemeente is die draer en beskermer van die waarheid. Die gemeente se identiteit en sy roeping kom ter sprake.
'n Gesprek sonder die leraarspaar volg waarin die kerkraad hulle belewing van die leraarspaar kan lug gee. Terugvoer geskied na beide kante toe. Daarna word gesellig verkeer rondom braaivleisvure en kan almal mekaar op 'n informele vlak leer ken.
Gevolglik voel ons as predikantspare nou almal baie nader aan mekaar. Ons as pastoriepare en ook Jaco van Vosburg – wat nog enkellopend is – wéét nou waar staan ons met die kerkraad. Kerkrade verstaan hulle leraarspare baie beter. Waardering is na beide kante toe vir mekaar uitgespreek waarvoor daar nie voorheen 'n forum was nie.
'n 'Ons-gevoel' is beslis besig om momentum op te bou in die Ring van Carnarvon.
Terloops Muller en Eureka, ons jubel saam met julle oor julle nuwe status: Oupa en Ouma van 'n eerste kleinkind!